**Pakuotės lapelis: informacija vartotojui**

**Exoderil 10 mg/g kremas**

**naftifino hidrochloridas**

**Atidžiai perskaitykite visą šį lapelį,** **prieš pradėdami vartoti šį vaistą, nes jame pateikiama Jums svarbi informacija.**

* Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
* Neišmeskite šio lapelio, nes vėl gali prireikti jį perskaityti.
* Jeigu norite sužinoti daugiau arba pasitarti, kreipkitės į vaistininką.
1. Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
* Jeigu per 14 dienų Jūsų savijauta nepagerėjo arba net pablogėjo, kreipkitės į gydytoją.

**Apie ką rašoma šiame lapelyje?**

1. Kas yra Exoderil ir kam jis vartojamas
2. Kas žinotina prieš vartojant Exoderil
3. Kaip vartoti Exoderil
4. Galimas šalutinis poveikis
5. Kaip laikyti Exoderil
6. Pakuotės turinys ir kita informacija
7. **Kas yra Exoderil ir kam jis vartojamas**

Exoderil kremas yra ant odos tepamas priešgrybelinis vaistas. Jis naikina odos ligas sukeliančius grybelius.

Exoderilkremu gydomos šios ligos:

* mieliagrybių sukelta odos liga, vadinama įvairiaspalve dedervine (*pytiriasis versicolor*);
* pienligė (odos kandidamikozė);
* uždegiminė odos grybelinė liga (pasireiškianti odos paraudimu);
* tarpupirščių grybelinė liga (grybelių sukelta plaštakų odos liga grybelių sukelta pėdų odos liga);
* grybelių sukelta odos ir odos raukšlių liga.
1. **Kas žinotina prieš vartojant Exoderil**

**Exoderil vartoti draudžiama**:

* jeigu yra alergija naftifinui arba bet kuriai pagalbinei šio vaisto medžiagai (jos išvardytos 6 skyriuje).

Jeigu Jums tinka kuris nors iš paminėtų įspėjimų, pasakykite apie tai savo gydytojui ar vaistininkui ir Exoderil kremo nevartokite.

**Įspėjimai ir atsargumo priemonės**

Pasitarkite su gydytoju arba vaistininku, prieš pradėdami vartoti Exoderil.

Exoderil kremo turi nepatekti į akis. Be to, šiuo vaistu negalima tepti atvirų žaizdų.

Tik išoriniam vartojimui.

**Kiti vaistai ir Exoderil**

Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Tuo pačiu metu su Exoderil kremu pažeistoje zonoje nevartokite kitų vaistų ar gydymo priemonių(taip pat ir be recepto įsigytų preparatų).

**Nėštumas ir žindymo laikotarpis**

Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydyoju arba vaistininku.

**Vairavimas ir mechanizmų valdymas**

Exoderil kremas nedaro įtakos Jūsų gebėjimui vairuoti transporto priemonę ir valdyti mechanizmus.

**Exoderil sudėtyje yra cetilo alkoholio, stearilo alkoholio ir benzilo alkoholio**

Cetilo alkoholis ir stearilo alkoholis gali sukelti vietinių odos reakcijų (pvz., kontaktinį dermatitą).

Kiekviename šio vaisto viename grame yra 10 mg benzilo alkoholio. Benzilo alkoholis gali sukelti alerginių reakcijų ir lengvą vietinį sudirginimą.

1. **Kaip vartoti Exoderil**

Visada vartokite šį vaistą tiksliai kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

*Kaip dažnai vartoti Exoderil kremą*

Jeigu Jūsų gydytojas nepaskyrė kitaip, Exoderil kremą ant pažeistos vietos vartokite nurodytu būdu vieną kartą per dieną.

*Kaip vartoti*

Atidžiai laikykitės šių nuorodų:

* nusiplovę rankas, nuvalykite ir nusausinkite pažeidimą ir aplink jį esančią odą;
* pažeistą odą ir aplink ją esančią sritį patepkite plonu Exoderil kremo sluoksniu;
* pavartoję Exoderil kremą, nusiplaukite rankas, nes priešingu atveju Jūs galite išplatinti infekciją ant kitų savo odos sričių ar perduoti kitiems asmenims.

Jeigu gydėte infekciją odos raukšlėse, gydytą sritį galite uždengti marlės tvarsčiu (ypač nakčiai). Jeigu taip darote, kiekvieną kartą pavartoję Exoderil kremo paimkite nenaudotą, švarų marlės tvarstį. Jūsų odos būklė turi pagerėti po kelių dienų, vis dėlto, kad Jūsų oda išgytų visiškai, tai gali trukti iki keturių savaičių.

Jeigu po dviejų savaičių Exoderil kremo vartojimo nepastebite jokių pagerėjimo požymių, klauskite patarimo pas savo gydytoją ar vaistininką.

**Ką daryti pavartojus per didelę Exoderil dozę?**

*Pagalba gydant*

Pažeistą sritį laikykite švarią ir ją reguliariai plaukite. Atidžiai nusausinkite – ne trindami, o lengvais prisilietimais. Nors ši sritis gali niežėti, stenkitės jos nekasyti, nes tai gali sukelti papildomų pažeidimų, sulėtinti gijimo procesą ar platinti infekciją.

Naudokite savo rankšluostį ir drabužius, ir neduokite jų kitiems, nes šios infekcijos lengvai perduodamos kitiems. Kad patys apsisaugotumėte nuo pakartotinės infekcijos, dažnai skalbkite savo drabužius ir rankšluosčius.

*Jeigu netyčia prarijote šiek tiek vaisto*

Nedelsdami apie tai pasakykite savo gydytojui, kuris Jums patars kaip elgtis.

*Jeigu vaisto netyčia pateko į akis*

Akis rūpestingai praskalaukite vandeniu. Jeigu vis dar jaučiate diskomfortą, kreipkitės į gydytoją.

**Pamiršus pavartoti Exoderil**

Jeigu pamiršote pavartoti Exoderil kremo, pavartokite jį kaip galima greičiau ir po to toliau vartokite kaip įprasta. Jeigu apie tai prisiminėte tik kitą vartojimo kartą, pavartokite tik įprastą kiekį ir po to toliau vartokite kaip įprasta.

**Nustojus vartoti Exoderil**

Vartokite Exoderil kremą vadovaudamiesi nurodymais.

Tai svarbu, nes praleisti vartojimo kartai kelia infekcijos pasikartojimo grėsmę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką

1. **Galimas šalutinis poveikis**

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

**Dažnis nežinomas (negali būti apskaičiuotas pagal turimus duomenis)**

Odos sausumas, paraudimas ar deginimo jausmas, kontaktinis dermatitas (odos berimas arba dirginimas užtepimo vietoje), eritema (odos paraudimas).

**Pranešimas apie šalutinį poveikį**

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje <https://vapris.vvkt.lt/vvkt-web/public/nrv> arba užpildant Sveikatos priežiūros ar farmacijos specialisto pranešimo apie įtariamą nepageidaujamą reakciją formą, kuri skelbiama <https://www.vvkt.lt/index.php?4004286486>, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.

1. **Kaip laikyti Exoderil**

Šį vaistą laikykite vaikams nepastebimoje ir nepasiekiamoje vietoje.

Laikyti žemesnėje kaip 30 °C temperatūroje

Tinkamumo laikas po pirmojo atidarymo – 4 savaitės, laikant ne aukštesnėje kaip 25 oC temperatūroje.

Ant dėžutės ir tūbelės po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

**6. Pakuotės turinys ir kita informacija**

**Exoderil sudėtis**

* Veiklioji medžiaga yra naftifino hidrochlorodas. 1 g kremo yra 10 mg naftifino hidrochlorido.
* Pagalbinės medžiagos yra benzilo alkoholis, natrio hidroksidas, sorbitano stearatas, cetilo palmitatas, cetilo alkoholis, stearilo alkoholis, polisorbatas 60, izopropilo miristatas, išgrynintas vanduo.

**Exoderil išvaizda ir kiekis pakuotėje**

Baltas, homogeniškas, bekvapis kremas

Tūbelė, kurioje yra 15 g ar 30 g kremo.

Gali būti tiekiamos ne visų dydžių pakuotės.

**Registruotojas ir gamintojas**

**Registruotojas**

Sandoz GmbH

Biochemiestrasse 10

A-6250 Kundl

Austrija

**Gamintojas**

Sandoz GmbH

Biochemiestrasse 10

A-6250 Kundl

Austrija

arba

Salutas Pharma GmbH

Lange Goehren 3

D-39171 Osterweddingen

Vokietija

arba

Lek Pharmaceuticals d.d.

Verovškova 57,

1526 Ljubljana

Slovėnija

arba

Salutas Pharma GmbH

Otto-von-Guericke- Allee 1

D-39179 Barleben

Vokietija

Jeigu apie šį vaistą norite sužinoti daugiau, kreipkitės į vietinį registruotojo atstovą.

Sandoz Pharmaceuticals d.d. filialas

Šeimyniškių 3A

LT-09312 Vilnius

Tel. +370 5 26 36 037

El.pašto adresas: info.lithuania@sandoz.com

|  |
| --- |
|  |

**Šis pakuotės lapelis paskutinį kartą peržiūrėtas 2022-02-28.**

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje <http://www.vvkt.lt/>